Sõlmiti EELK ja EAÕK vaheline leping õigeusu õppetooli rajamiseks EELK Usuteaduste Instituudi juurde
12. detsembril allkirjastasid Eesti Evangeelne Luterlik Kirik (EELK) ja Eesti Apostlik-Õigeusu Kirik (EAÕK) koostöölepingu, mille sisuks on õigeusu õppetooli rajamine EELK Usuteaduse Instituudi juurde.
Leping tugineb Koostöö memorandumile, mille Usuteaduse Instituut ja Püha Platoni Seminar sõlmisid käesoleva aasta 8. jaanuaril. Esimesed üliõpilased õigeusu õppesuunale võeti vastu käesoleva aasta sügisel. Tegu on väga ainulaadse koostöövormiga kogu maailmas, kus õigeusu vaimulikud saavad oma ettevalmistuse evangeelses teaduskonnas.
Sõlmitud leping tugevdab EELK ja EAÕK vahelisi oikumeenilisi sidemeid ning loob eeldusi Eesti luterliku ja õigeuskliku elanikkonna vastastikkuse mõistmise ja lõimumise süvendamiseks. EELK poolt allkirjastas lepingu Usuteaduse Instituudi rektor Ove Sander ja EAÕK-i nimel ülipühitsetud metropoliit Stefanus.